b'\n_START_ARTICLE_\nCommand & Conquer\n_START_SECTION_\nZgodba\n_START_PARAGRAPH_\nZgodba je postavljena v alternativno leto 1995, po padcu meteorita ob italijanski reki Tiberi. Z njim pride na Zemljo skrivnostna snov, ki jo poimenujejo tiberij (Tiberium) in pri\xc4\x8dne zaradi sposobnosti samoreplikacije po\xc4\x8dasi prera\xc5\xa1\xc4\x8dati planet. Hrati zaradi u\xc4\x8dinka kristalizacije dragocenih kovin iz tal postane izjemno iskana. Kmalu po dogodku se v javnosti pojavi starodavna bratov\xc5\xa1\xc4\x8dina z imenom Brotherhood of Nod (okraj\xc5\xa1ano NOD), ki je \xc5\xbee pred \xc4\x8dasom napovedala padec meteorita in je pri\xc4\x8dela razvijati metode za izkori\xc5\xa1\xc4\x8danje tiberija. Bratov\xc5\xa1\xc4\x8dina pod vodstvom samooklicanega mesije, karizmati\xc4\x8dnega Kanea, pride kmalu v polo\xc5\xbeaj, ko nadzoruje skoraj polovico industrije tiberija in pri\xc4\x8dne financirati nara\xc5\xa1\xc4\x8dajo\xc4\x8do vojsko privr\xc5\xbeencev. Po seriji bombnih napadov na razli\xc4\x8dne tar\xc4\x8de in mno\xc5\xbei\xc4\x8dni paniki, ki sledi, se svetovne vlade zavejo, da izvaja bratov\xc5\xa1\xc4\x8dina starodaven na\xc4\x8drt za svetovno prevlado. Zato Varnostni svet Zdru\xc5\xbeenih narodov vzpostavi voja\xc5\xa1ko organizacijo z imenom Global Defense Initiative (GDI) da bi se zoperstavila bratov\xc5\xa1\xc4\x8dini, spopad pa nato preraste v svetovno vojno._NEWLINE_Igralec lahko prevzame vlogo poveljnika katerekoli od obeh strani in skozi pribli\xc5\xbeno 15 misij na vsaki strani v enoigralskem na\xc4\x8dinu pripomore k prevladi svoje frakcije v Evropi (GDI) oz. Afriki (NOD). Skupaj vsebuje igra 50 enoigralskih misij, vendar sta njihov izbor in zaporedje v kampanji odvisna od igral\xc4\x8devih odlo\xc4\x8ditev ter dose\xc5\xbekov. Med misijami se vrtijo igrani video posnetki, ki razlagajo zgodbo; skupno je v igri preko 60 minut videa.\n_START_SECTION_\nIgranje\n_START_PARAGRAPH_\nV splo\xc5\xa1nem poteka igranje tako, da igralec zgradi bazo in z zbiranjem tiberija financira izgradnjo vojske, s katero nato premaga nasprotnika. Misija se v ve\xc4\x8dini primerov za\xc4\x8dne tako, da dobi igralec bodisi \xc5\xbee postavljeno futuristi\xc4\x8dno gradbi\xc5\xa1\xc4\x8de (\xc2\xbbconstruction yard\xc2\xab), bodisi premi\xc4\x8dno gradbeno vozilo (\xc2\xbbmobile construction vehicle\xc2\xab\xc2\xa0ali MCV), ki se na primernem mestu spremeni v gradbi\xc5\xa1\xc4\x8de. To mu odpre mo\xc5\xbenost za gradnjo rafinerije tiberija, ki jo lahko postavi neposredno ob gradi\xc5\xa1\xc4\x8du. Z rafinerijo dobi vozilo - kombajn (\xc2\xbbharvester\xc2\xab) za tiberij in nadaljnje mo\xc5\xbenosti za gradnjo. Mnoge zgradbe odprejo nove mo\xc5\xbenosti izdelave zgradb ali enot. Gradnja poteka preprosto tako, da igralec klikne na ustrezno ikono, ki pri\xc4\x8dne od\xc5\xa1tevati \xc4\x8das, potreben za dokon\xc4\x8danje, ter finance z ra\xc4\x8duna. Kon\xc4\x8dana zgradba se z izbiro mesta ob \xc5\xbee obstoje\xc4\x8di razpre iz zemlje, enota pa se pripelje ali prikoraka iz ustrezne zgradbe. Dodaten omejujo\xc4\x8d dejavnik je koli\xc4\x8dina elektri\xc4\x8dne energije, ki jo samodejno proizvajajo elektrarne, ko so zgrajene. Vsaka zgradba porablja majhno koli\xc4\x8dino energije in \xc4\x8de je te premalo, se vsa aktivnost baze ustavi. Poleg zgradb za proizvodnjo so na voljo \xc5\xa1e obrambni sistemi. V nekaterih misijah dobi igralec samo nekaj enot, s katerimi mora opraviti specifi\xc4\x8dno nalogo._NEWLINE_Frakciji v igri imata razli\xc4\x8den videz uporabni\xc5\xa1kega vmesnika in zgradb ter enot, vendar so zna\xc4\x8dilnosti osnovnih zgradb enake. Nekoliko se razlikujeta po takti\xc4\x8dni usmeritvi. Enote GDI so trpe\xc5\xbenej\xc5\xa1e, a po\xc4\x8dasnej\xc5\xa1e in dra\xc5\xbeje, frakcija ima v kasnej\xc5\xa1em delu igre ve\xc4\x8dji dostop do zra\xc4\x8dne in pomorske podpore. Nasprotno so enote NOD \xc5\xa1ibkej\xc5\xa1e, a hitre in razmeroma poceni, zaradi \xc4\x8desar so manj primerne za neposreden spopad.\n_START_SECTION_\nVe\xc4\x8digralski na\xc4\x8din\n_START_PARAGRAPH_\nRazli\xc4\x8dica za DOS je kot prva realno\xc4\x8dasovna strate\xc5\xa1ka igra podpirala hkratno igranje do 4 igralcev, kar je dodatno pripomoglo k njenem uspehu. Podpirala je igranje preko omre\xc5\xbeja in direktno (za dva igralca) preko serijske povezave ali modema. V \xc5\xa1katli z igro sta bila dva CD plo\xc5\xa1\xc4\x8dka, vsak izmed katerih je vseboval kampanjo ene od frakcij, a je bila sicer igra na njem kompletna, tako da sta lahko v ve\xc4\x8digralskem na\xc4\x8dinu z enim izvodom igrala dva._NEWLINE_Predelava za Windows 95 (Command & Conquer Gold) je poleg ostalih popravkov vsebovala mo\xc5\xbenost internetne povezave. Zaradi sprememb omre\xc5\xbenih protokolov v sistemih Windows 2000 in novej\xc5\xa1ih mo\xc5\xbenost igranja prek lokalnega omre\xc5\xbeja ni ve\xc4\x8d delovala, kar je re\xc5\xa1il neuradni popravek, ki pretvori vso komunikacijo med ra\xc4\x8dunalniki v protokol UDP.\n_START_SECTION_\nSistemske zahteve\n_START_PARAGRAPH_\nDOS: 486 DX2 66 MHz, 8 MB RAM, MS-DOS 5.0, MCGA grafi\xc4\x8dna kartica, zvo\xc4\x8dna kartica kompatibilna s standardom Sound Blaster, 30 MB prostora na trdem disku, CD-ROM pogon z 2x hitrostjo_NEWLINE_ Windows: Pentium 60 MHz, 8 MB RAM (16 MB \xc2\xbbmo\xc4\x8dno priporo\xc4\x8denih\xc2\xab), 1 MB grafi\xc4\x8dna kartica, kompatibilna z DirectDraw, zvo\xc4\x8dna kartica kompatibilna z DirectSound, 30 MB prostora na trdem disku, CD-ROM pogon z 2x hitrostjo'